January 2019 – moafrikafmradio: The Most Authoritative Radio Ever!
Koloi ea ma-DC e oele ka Sontaha
Mokhethoa oa ’Maliepetsane o re moifo oa bakhethoa ba Potoana, ba Mafeteng, ba etetse Ribaneng ka Laboraro lena, ka sepheo sa ho ea khothatsa litho tsa mokha oo, tse ileng tsa hlaheloa ke kotsi ea koloi, Ribaneng, Ha-Thakabanna, ha li ne li lokela ho tla sebokeng, Ha-Foso ka Labosupa le fetileng, tsa hloloa ho finyella.
Monghali Maimane Maphathe, o re sena se latela hore bese e neng e se e palamisitse litho tsa DC tse mashome a mane, e hlolehe mariki le likere, eare ha e lokela ho tsubella selomong, moqhobi oa eona, a e loantša ho fihlela e oela ka lehlakore, ’me batho ba pholoha. Hlephe
Mofu o etsa mehlolo polokelong ea litopo Botha-Bothe
Lelapa la mofu oa Pela-Tšoeu Matube Ha-Motšoane, Leribe ea fetohang litšobotsi, le re le kopa boeletsi na le lokela ho tsoa ka lefe lekhalo, ka ka tsietsi ena e le tobileng, hoba e le phahametse.
’Mapontšo Lebitsa, morali oa mofu, o re ’m’ae ea hlokahetseng ka la borobong la khoeli ena a lla ka lehlaba, setopo sa hae se etsa mehlolo ka ’moshareng, hobane se ile sa fetoha litšobotsi ka makhetlo.
O re kamor’a matsatsi a mararo ’m’a bona a ile polokelong ea bafu, ba ile ba letsetsoa ke ba ’moshara hore ba itlalehe teng, ho fihleng ha bona, ba fumane karolo ea ’mele, tlas’a letheka e le eena, empa kaholim’a lona a ruruhile le litšobotsi e se tsona.
O re ho feta moo, setopo se litšobotsi tsa monna ea beotseng litelu, sa ba sa betla meno nakong ee moena oa mofu a neng a re eo ha se moholoana’e eo a ba a sisinyeha sa-mokana a phela. Teanye
Moshanyana o isoa lehaeng, ka thuso ea mokhatlo o buellang litokelo tsa batho ba tlokotsing
Moshanyana ea lilemo li peli oa Semphethenyane, lebatooeng la Lithoteng, Maseru, o ile a ntšoa tlokotsing ea bophelo boo a neng a bo phelisoa ke ntat’ae le nyatsi ea hae, ka ho isoa lehaeng ka thuso ea mokhatlo o buellang litokelo tsa batho ba tlokotsing, ka Lapele la beke ena.
Molula-setulo oa mokhatlo, nkhono ’Mamokete Sebatane, o re sena se latela hore mokhatlo o nyenyeletsoe ka boemo ba ngoana ke ea ileng a bona ho sohlokeha hae, ’me oa fumana hore ha a na tlhokomelo e ntle ebile ha a isoe litsing tsa bophelo, ho alafshoa bokulo bo tšoereng.
Litaba tsena li bile tsa tsebisoa komiti ea Molao le Polokeho ea sechaba, e bileng ea etsa matsapa a hore ngoana a tlohe matsohong a bao, molemong oa polokeho ea hae, ha ho ntse ho etsoa liphuputso ka tšoaro e mpe ea hae. ’Mathabo
Lekhotla le Phameng la Lesotho le tla qala ho mamelisisa nyeoe ea Koro-Koro, ABC le ntlokholo ka Laboraro la beke ena, kapel’a Mahase ACJ, ka taelo ea Lekhotla la Maipiletso e tsoileng ka Lapele la beke ena.
Mahase ACJ o bolelletse liakhente ka Labobeli lena hore o lokela ho thuta lipampiri tsa nyeoe tsa mahlakore ao a qothisanang lehlokoa ‘moho le ho ithuta molao oa motheo oa Kobotata a tle a tsebe ho utloisisa ntho e tsekoang.
O buile a re bohle ba lemohe hore ho ea ka tsamaiso e nepahetseng o ne a lokela ho ba le matsatsi a mabeli a ho ithuta nyeoe eo, athe lekhetlong lena, o bile o filoe lipampiri tsa eona a se a kena ka khotla.
Monna o shoa ka mor’a ho khakhathoa ke mahokela a Mpharane, Leribe
Monna oa Maputsoe Ha-Maqele, Leribe, o shoele ka mor’a ho khakhathoa ke mahokela a Mpharane, a ne a mo belaella bosholung ba thepa e neng e ntse e sebelisoa lefung, motseng oo, ka Sontaha se fetileng.
Mpho Mokhosi, khaitseli ea mofu, o re mofu, o ne a ile a tloha hae a ea Mpharane mosebetsing oa hae, ha a fihla, a fapohela moo ho neng ho bolokoa mofu ka la maobane, empa mong’a ntlo a re o ’melaella bosholung ba thepa ea hae.
O re mong’a thepa o ile a letsetsa mahokela a ileng a fihla, a botsa ’melaelloa lipotso, a se a bile a ntse a mo khakhatha, a mo isa moreneng oa motse oo, ea ileng a a etsetsa lengolo la ho ea secha habo mofu, hona tsatsing leo.
O re mahokela a ile a mo isa moreneng oa Ha-Maqele, a ilo kopa tumello ea ho kena habo monna eo, moo a ileng a se ke a fumana se batloang, a khutlela Mpharane, ha monna a ile a potlakisetsoa sepetlele Motebang, ke mok’hanselara, a timela hamorao. Sepeka
Bashanyana ba babeli ba bolaile monna ea phelang le ’m’abona, Mafeteng
Bashanyana ba babeli ba boaile monna ea neng a phela le ’m’aboba oa mohlolohali ka molamu le ka thipa, ka Laboraro le fetileng, Thaba-Tšoeu Ha-Mphatle, Mafeteng.
Mok’hanselara oa tikoloho eo, e bile a amana le mofu, o tlalehetsoe hore monna ea neng a se a lula habo bashanyana bao ka tsela ea bochaufa, e mong oa bona, o ile a ’mata ka molamu, ha e mong a ile a mo nyekenya ka ntho e bohale molaleng, ha ba qeta ba ipha limenyane. Thulo
Letona le kopana le moifo oa BKB
Letona la Likhebo tse Nyenyane, le re le kopane le boemeli ba BKB ka Lapele la beke ena, ho tšohla lintlha tse lokelang ho lateloa thekong le thekisong ea boea ba
farelane le seiboko ba lihoai tsa Lesotho, ’me lekala la habo le boemong ba ho thusana le bona.
Monghali Chalane Phori, o re o ba tataisitse holim’a lintlha tseo ba lokelang ho li latela, tse kenyeletsang ho kopana le Molekhetho le lekala la Temo ho hlopha mokhoa oa tšebetso ‘moho, le methati e meng, ’me boemeli boo, bo itse bo sa khutlela morao ho ea shebisana lintlha tseo le boto, bo tla boea sekoele.
BKB e ne e emetsoe ke monghali Isaki Staats, ka boemo ba hae ele ofisiri e kholo ea BKB. Puisanong le Lehakoe la litaba bekeng e fetileng, o ile a re o etsa sena molemong oa Mokhatlo oa Seiboko le Farelane, Lesotho. Mokhethi
Basali ba masole le mapolesa ba tsetselela toka makhotleng a boahloli
Ba bang ba basali ba masole le mapolesa a tšoeroeng le ho akheloa ntloana-tšoana nako ea selemo ho ea ho tse peli ke ’muso o litulong, ba re balekane ba bona ba fuoe beili, balekane ba bona ba sebeletsoe ka toka ke ’muso le makhotla a Lesotho.
Tsena li builoe Lekomong la Labobeli lena li manolloa ke monghali Kuoane Ramatšella a tšoere tokomane ea basali bao, e lokolisitseng lintlha tse ngata, tse totobalitseng bokakalope ba batšoari ba bona, ka ho otloloha, balli ba tseka hore, banna ba bona ba lokolloe ka beili, ba tsebe ho itlhphela liqoso tse ba tobileng, ka bolokolohi. Hlephe